Kuva: Heikki Uusitalo

Kolmen miehen porukka pahoinpiteli 46-vuotiaan miehen lauantai-iltana Rantakadulla Oulussa. Pahoinpitely tapahtui kadulla sijaitsevassa ravintolassa ja sen ulkopuolella.

Silminnäkijöiden mukaan porukka pahoinpiteli uhria lyöden ja potkien. Poliisin mukaan uhri sai nujakassa vammoja ainakin pään alueelle, mutta vammojen tarkempi laatu tai vakavuus ei ole toistaiseksi tiedossa.

Poliisi tavoitti yhden pahoinpitelijöistä myöhemmin toisen ravintolan edustalta. Mies oli yrittänyt päästä väkisin sisään ravintolaan ja samalla vastustanut järjestyksenvalvojien toimenpiteitä.

Rähisijän hallusta löytyi kiinniotettaessa kääntöveitsi. Mies vietiin rikosperusteisesti Oulun poliisin tiloihin.

Utajärveläistä 27-vuotiasta miestä epäillään tutkinnan tässä vaiheessa pahoinpitelystä, järjestystä ylläpitävän henkilön vastustamisesta ja toisen vahingoittamiseen soveltuvan esineen hallussapidosta yleisellä paikalla.

Toinen pahoinpitely Pakkahuoneenkadulla

Iiläisen 25-vuotiaan miehen epäillään pahoinpidelleen toista iiläismiestä Pakkahuoneenkadulla sijaitsevan ravintolan edustalla noin kello yhden aikaan sunnuntaiaamuyönä.

Poliisin saamien tietojen mukaan mies oli lyönyt 33-vuotiasta uhria kerran nyrkillä kasvoihin. Uhrin vammat eivät vaatineet sairaalahoitoa.

Tekijä myönsi tekonsa poliisille.